b'\n_START_ARTICLE_\nGjett p\xc3\xa5 Jazz\n_START_PARAGRAPH_\nGjett p\xc3\xa5 Jazz (f\xc3\xb8rst avholdt 1966) var en \xc3\xa5rlig europeisk konkurranse der deltakerne skulle svare p\xc3\xa5 sp\xc3\xb8rsm\xc3\xa5l om musikkformen jazz. Den ble arrangert av Den europeiske kringkastingsunion (EBU, etablert 1950).  Finalen ble i f\xc3\xb8rsten avholdt i mai, senere flyttet til h\xc3\xb8sten.  Hvert deltakerland sendte en representant til den europeiske finalen, etter harde nasjonale uttakninger som i Norge var ved NRK som ogs\xc3\xa5 sendte direkte fra b\xc3\xa5de den nasjonale og den europeiske finalen. Den norske uttakningen var i regi av NRK-programleder Johs. Bergh og dommer Thorleif \xc3\x98stereng, som overtok som programleder de gangene Bergh var i juryen. _NEWLINE_F\xc3\xb8rstepremien var vanligvis en fullt ut dekket reise til en amerikansk jazzfestival. Nummer to og tre fikk det samme for en europeisk jazzfestival. Ellers gikk det i LP-plater med jazz. Konkurransen hadde flere norske vinnere og ble sist avholdt i 1986.\n_START_SECTION_\nHistorie\n_START_PARAGRAPH_\nDen f\xc3\xb8rste norske deltaker var telegrafarbeider Arne Bryn (f\xc3\xb8dt 1943) fra Trondheim som i 1966 vant den norske finalen.  Konkurransen ble avholdt for andre gang i 1968 og for tredje gang i 1969 da finalen gikk i Brussel i Belgia. Norge arrangerte finalen f\xc3\xb8rste gang i 1970, da i Oslo. Bronsevinner i Oslo ble den italienske trubaduren Paolo Conte (f\xc3\xb8dt 1937). I 1971 ble den norske uttakingen gjort ved at man presenterte tyve sp\xc3\xb8rsm\xc3\xa5l i et radioprogram, hvorp\xc3\xa5 de tolv beste svarene gikk til to semifinaler, hvorfra de tre beste i hver semifinale gikk til finalen der vinneren fikk reise til den europeiske finalen, som dette \xc3\xa5ret ble avholdt i finske Helsingfors. Fra Norge deltok Jan Evensmo som ble s\xc3\xb8lvvinner dette \xc3\xa5ret.  I 1972 ble finalen avholdt i nederlandske Antwerpen med Helge Bj\xc3\xb8rset (f\xc3\xb8dt 1927) som norsk deltaker. De norske semifinalene var delt i to; en i Oslo der Knut Borge, Helge Bj\xc3\xb8rset og Arne Johnsrud gikk til finalen, og en i Trondheim der deltakerne var Bj\xc3\xb8rn Brodahl, Arne Bryn og moldenserne Lars Martin Thomassen, Stein Dyrhorn og Anton Rasmussen. _NEWLINE_Norsk deltaker i 1973-finalen i italienske Roma var artianeren \xc3\x98ystein Norvoll fra Harstad. 1976-finalen gikk i franske Paris, der man i den norske finalen hadde blant andre trombonisten Ola R\xc3\xb8nnow, Per Husby og Arne Bryn. I 1977 vant \xc3\x98ystein Norvoll den norske finalen og gikk til den europeiske som dette \xc3\xa5ret ble avholdt i Bergen under Festspillene i Bergen. Etter landsfinaler ved distriktskontorene i Trondheim, Troms\xc3\xb8 og Oslo den 26. april, ble 1979-finalen sendt 11. mai fra belgiske Brussel. Finalister i 1979 var trompetisten Ditlef Eckhoff, pianisten Per Husby, journalisten Knut Borge, gitaristen \xc3\x98ystein Norvoll, \xc3\x98ystein R\xc3\xb8d Hanssen (f\xc3\xb8dt 1941) og designeren Jan Gauguin (f\xc3\xb8dt 1939). 1980-finalen ble avholdt i italienske Firenze. _NEWLINE_I 1982 vant nordmannen Knut Borge hele greia, hvilket vel gjorde at den europeiske finalen \xc3\xa5ret etter ble avholdt i Store Studio i Oslo. Den norske finalen i 1983 hadde bassisten Svein Aarbostad, \xc3\x98ystein Norvoll, Bj\xc3\xb8rn Eikeland og Ditlef Eckhoff i studio, i tillegg til Lars Martin Thomassen og Erling Ramsvik p\xc3\xa5 telefonlinje fra henholdsvis \xc3\x85lesund og Trondheim. Aarbostad gikk da videre til den europeiske finalen som han vant. I 1986 ble nordmannen Willy Holmen europeisk s\xc3\xb8lvvinner, det \xc3\xa5ret svensken Bo Scherman vant, redakt\xc3\xb8r av Orkesterjournalen. Senere vant b\xc3\xa5de Jan Evensmo og Knut Borge.  Da man i 1986 flyttet finalen i sveitsiske Lugano fra v\xc3\xa5r til h\xc3\xb8st ble den norske finalen avholdt via brev i stedet for i studio. Temaet dette \xc3\xa5ret var Swingjazz.'